Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 3 Pv 1087/12/1102	Bratislava II, 5.12.2012
EEČ : 2-9-148-2012

U Z N E S E N I E

Trestná vec:	obvinený XXXXX 
Trestný čin:	zanedbanie povinnej výživy podľa § 213 odsek 1 Trestného zákona číslo 140/1961 Zbierky zákonov v znení zákona číslo 457/2003 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
napriek zákonnej vyživovacej povinnosti prispievať na výživu svojej dcéry XXXXX, nar. XXXXX a syna XXXXX, nar. XXXXX, vyplývajúcej mu z ustanovenia § 85 a nasledujúcich zákona č. 94/1963 Zb. o rodine, deklarovanej mu i rozsudkom Okresného súdu Bratislava II sp.zn. P 42/95 zo dňa 16.01.2002, právoplatným dňa 15.02.2002, a to vo výške 2.500,- Sk na dcéru XXXXX a vo výške 2.300,-Sk na syna XXXXX vopred vždy do 15- teho dňa v mesiaci k rukám matky oprávneného dieťaťa XXXXX, bytom XXXXX, XXXXX, si túto svoju zákonnú vyživovaciu povinnosť riadne neplní od mesiaca december 2003 až do mesiaca máj 2004,  čím mu za uvedené obdobie vznikol dlh na výživnom voči matke oprávnených detí vo výške 28.800,- Sk, 
lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom a toto rozhodnutie možno považovať za dostačujúce
Odôvodnenie:
	Poverený príslušník OSV Ružinov- východ viedol pod č.v.s.: ORP-2411/1-OSV-B2-2004 trestné stíhanie XXXXX pre trestný čin zanedbania povinnej výživy podľa § 213 ods. 1 zákona č. 140/1961 Zb. Trestného zákona na vyššie uvedenom skutkovom základe. 

Uznesením povereného príslušníka OSV Ružinov- východ č.v.s.: ORP-2411/1-OSV-B2-2004 zo dňa 04.04.2005 bolo uvedené trestné stíhanie podľa § 173 ods. 1 písm. a) zákona č. 141/1961 Zb. Trestného poriadku prerušené pre neprítomnosť obvineného.

Následne, dňa 25.05.2008 bolo Okresnou prokuratúrou Bratislava II uvedené trestné stíhanie s  odvolaním sa na článok 21 Európskeho dohovoru o vzájomnej pomoci v trestných veciach dojednaný v Štrasburgu 20.04.1959 a na článok 29 Zmluvy medzi Slovenskou republikou a Českou republikou o právnej pomoci poskytovanej justičnými orgánmi a úprave niektorých právnych vzťahov v občianskych a trestných veciach z 29.10.1992 odovzdané Najvyššiemu štátnemu zastupiteľstvu v Brne Českej republiky na ďalšie konanie, ktoré dňa 19.07.2007 uvedené trestné stíhanie prevzalo.

Na základe obžaloby podanej štátnym zástupcom Okresného štátneho zastupiteľstva v Chomutově bolo uznesením Okresného súdu v Chomutově sp.zn. T 44/2007 zo dňa 15.07.2008, právoplatným dňa 08.12.2008, trestné stíhanie XXXXX podľa § 314c ods. 1 písmeno a) zákona Českej republiky č. 141/1961 Sb. Trestného poriadku (ďalej aj ako „Trestný poriadok ČR“) a podľa § 188 ods. 1 písm. c) Trestného poriadku ČR z dôvodu uvedeného v § 172 ods. 1 písm. f) Trestného poriadku ČR zastavené z dôvodu, že boli splnené hmotnoprávne predpoklady účinnej ľútosti. Z odôvodnenia predmetného uznesenia vyplýva, že obvinený XXXXX si dodatočne, v plnom rozsahu splnil vyživovaciu povinnosť voči svojej maloletej dcére XXXXX, a voči maloletému synovi XXXXX (ďalej aj ako „maloleté deti“) za obdobie od decembra 2003 až do mesiaca september 2004 do rúk matky oprávnených detí XXXXX a do rúk Ministerstva práce, sociálnych vecí a rodiny Slovenskej republiky, pričom neplnenie vyživovacej povinnosti nemalo na maloleté deti trvalo nepriaznivé následky.

	Keďže právoplatnosťou vyššie označeného rozhodnutia Okresného súdu v Chomutově pominul dôvod na prerušenie trestného stíhanie, bolo uznesením Okresnej prokuratúry Bratislava II sp.zn. 3 Pv 1054/04 zo dňa 16.05.2012 podľa § 228 ods. 2 Trestného poriadku zapokračované v uvedenom trestnom stíhaní.  

Podľa § 215 ods.2 písm. c) Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

Podľa § 214 ods. 1 zákona č. 140/1961 Zb. Trestného zákona, ako aj podľa § 86 písm. a) zákona č. 300/2005 Z.z. Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Dokazovaním vykonaným Okresným štátnym zastupiteľstvom v Chomutově, ako aj  Okresným súdom v Chomutově bolo preukázané, že obvinený XXXXX dodatočne, v plnom rozsahu splnil svoju zákonnú vyživovaciu povinnosť za obdobie od decembra 2003 až do mesiaca september 2004 voči maloletým deťom do rúk matky oprávnených detí XXXXX a do rúk Ministerstva práce, sociálnych vecí a rodiny Slovenskej republiky, pričom neplnenie vyživovacej povinnosti nemalo na maloleté deti trvalo nepriaznivé následky.

Vzhľadom k tomu, že základným účelom trestného činu zanedbania povinnej výživy podľa § 213 ods. 1 zákona č. 140/1961 Zb. Trestného zákona (resp. podľa § 207 ods. 1 zákona č. 300/2005 Z.z. Trestného zákona) je primäť páchateľa k dodatočnému dobrovoľnému splneniu vyživovacej povinnosti, ktoré má za následok zastavenie trestného stíhania na základe účinnej ľútosti, a to nielen podľa právnych predpisov Českej republiky, ale i právnych predpisov Slovenského republiky, možno považovať uvedené rozhodnutie za dostačujúce.

V tejto súvislosti poukazujem na to, že pokiaľ by bolo vykonávané trestné stíhanie na území Slovenskej republiky, pričom obvinený by v plnom rozsahu dodatočne a dobrovoľne splnil svoju zákonnú vyživovaciu povinnosť a takéto neplnenie vyživovacej povinnosti by na oprávnenej osobe nezanechalo trvalo nepriaznivé následky, malo by takéto splnenie zákonnej vyživovacej povinnosti v prípravnom konaní za následok obligatórne zastavenie trestného stíhania podľa § 215 ods. 1 písm. h) Trestného poriadku a v konaní pred súdom oslobodenie spod obžaloby podľa § 285 písm. e) Trestného poriadku a to z dôvodu aplikovania účinnej ľútosti podľa § 86 písm. a) zákona č. 300/2005 Z.z. Trestného zákona.

Vzhľadom k uvedenému je nutné uznesenie Okresného súdu v Chomutově sp.zn. T 44/2007 zo dňa 15.07.2008, právoplatné dňa 08.12.2008, ktorým bolo rozhodnuté o skutku uvedenom vo výroku tohto uznesenia, považovať za dostačujúce.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho doručenia u prokurátora Okresnej prokuratúry Bratislava II. Sťažnosť má  odkladný účinok.

JUDr. Zuzana Križanová
prokurátorka